सोमां ने सिर खटदे दिक्खेआ के सस्सू दा रंग-ढंग खरा नेईं ऐ। उसने मनै च सोचेआ अज्ज खैर नईं। पर ओह् ब्हारी दिंदी गै रेही। पसारै दे बशकार कोह्‌ल धरे दा हा ते उसदे पिच्छे कनकू दियां रक्खी दियां हियां। गदाबरी नै सिरै उप्परा बलटऊ बी नेईं तोआरेया ते बोरियां गिनन लेई पेई। उसगी चार बोरियां घट्ट लब्भियां। उसनै सोमां पासै दिक्खे बिनां गै पर, सनाने आस्तै आक्खेया—“में आक्खेआ झुमके कुत्थुआं बनी आऐ न। भिरी उसनै पानी दा बलटऊ तुलसी उप्पर रक्खी उड़ेया ते बिन्ना खिच्चियै बेही गेई।” अपनी खाखें उप्पर दोऐ हत्थ मलदे-मलदे ओ बोल्ली—“बेची उड़ो सारी कनक, कड़े-कङन घड़ाई लैओ। सस्सू नै लड़ाई आस्तै ए दूऐ ललकारा मारेआ।”